Facelift (albumi)
Kappalemateriaali

Musiikkinäytteet
Ääninäyte kappaleen ”Man in the Box” ensimmäisestä säkeistöstä sekä kertosäkeen esiosasta.
Äänitiedostojen kuunteluohjeet
Kitaristi Jerry Cantrell kirjoitti suurimman osan Faceliftin kappaleista, mutta myös muu yhtye osallistui albumin kappaleiden tekemiseen. Laulaja Layne Staley kirjoitti sanoituksen viiteen kappaleeseen, joista kappaleen ”I Can’t Remember” hän teki yhdessä Cantrellin kanssa. Kappaleen ”It Ain’t Like That” säveltämiseen osallistuivat Cantrell, basisti Mike Starr ja rumpali Sean Kinney. Starr ja Cantrell kirjoittivat yhdessä kappaleen ”Confusion”.
Faceliftia on luonnehdittu musiikillisesti ”painostavan raskaaksi mutta kosolti vahvoja ja tarttuvia kappaleita sisältäväksi kokonaisuudeksi.” Kaaoszinen Mikko Nissinen on kirjoittanut, että albumin äänimaisemassa olennaisinta osaa esittävät Layne Staleyn ”uljaan voimakas mutta eksoottinen lauluääni” sekä Jerry Cantrellin ”alavireeseen dropatun kitaran armoton heviriffivyörytys.” Jerry Cantrellin mukaan albumille pyrittiin luomaan ”tunnelmallinen aura”, joka oli ”suora seuraus Seattlen haurastuneesta ilmapiiristä ja tunnelmasta”.
Albumin avausraita ”We Die Young” syntyi sen jälkeen, kun Jerry Cantrell oli bussilla soittotreeneihin matkatessaan nähnyt, kuinka ”9-, 10- ja 11-vuotiaat lapset myivät kadulla huumeita.” ”Näky 10-vuotiaasta lapsesta myymässä huumeita hakulaitteen ja matkapuhelimen kanssa merkitsi minun silmissäni nuorena kuolemista”, Cantrell sanoi myöhemmin.
Jerry Cantrell innostui käyttämään kappaleen ”Man in the Box” introssa talk boxia Bon Jovi -yhtyeen hitin ”Livin’ on a Prayer” innoittamana. Ajatus talk boxin lisäämisestä kappaleeseen syntyi sen jälkeen, kun tuottaja Dave Jerden oli kuullut ”Livin’ on a Prayerin” soivan radiossa studiolle ajaessaan. Cantrellin soittamasta, talk boxilla vahvistetusta kitaramelodiasta tuli kappaleen tunnistettavin osa, ja hän on sanonut yhtyeen löytäneen ”Man in the Boxin” tekemisen myötä identiteettinsä. Layne Staley, jonka voimakas ääni ja tulkinta kappaleessa keräsivät laajalti arvostusta kriitikoilta ja yleisöltä, kirjoitti kappaleen sanoituksen, joka kertoo joukkotiedotusvälineiden sensuurista.
Kappaletta ”Sea of Sorrow” on kuvattu blues-vaikutteiseksi. ”Bleed the Freak” -kappaleen sanoitus kuvaa Jerry Cantrellin mukaan ”me vastaan muu maailma -asetelmaa”. Yhdysvaltalainen Loudwire-sivusto nosti vuonna 2020 julkaisemassaan kirjoituksessa raskaiden riffien sävyttämän kappaleen ”It Ain’t Like That”, synkän ”Sunshinen” ja oikukkaan ”Love, Hate, Loven” albumin ja yhtyeen koko tuotannon parhaimmistoon. Jerry Cantrell on sanonut kappaleen ”Love, Hate, Love” olevan ”albumin mestariteos”.
Jerry Cantrell kirjoitti kappaleen ”Sunshine” äitinsä kuolemasta. Facelift on omistettu hänen muistolleen.
»Nuorena sanoin aina hänelle, ’Minusta tulee kuuluisa ja ostan sinulle talon, eikä sinun tarvitse enää tehdä töitä. Huolehdin sinusta niin kuin sinä huolehdit minusta.’ Kun hän menehtyi, se oli minulle todella paskamaista aikaa. En tiennyt silloin, miten käsitellä asia, enkä tiedä vieläkään. Mutta se antoi minulle voimaa tehdä sitä, mitä teen.» 
(Jerry Cantrell.)
Albumin viimeisen kappaleen ”Real Thing” lopussa kuullaan Layne Staleyn huudahdus ”Sexual chocolate, baby!”, joka on viittaus elokuvaan Prinssille morsian, jossa Eddie Murphyn esittämä roolihahmo oli kuvitteellisen Sexual Chocolate -nimisen yhtyeen laulaja.